b'\n_START_ARTICLE_\nHaka-alue\n_START_PARAGRAPH_\nHaka-alue on Savonlinnassa kaupungin keskustan it\xc3\xa4puolella sijaitseva asuinalue, joka on saanut nimens\xc3\xa4 sen rakentaneen rakennusliike Hakan mukaan. Oikeammin Haka-alue on P\xc3\xa4\xc3\xa4skylahden tai P\xc3\xa4\xc3\xa4skyl\xc3\xa4n aluetta, eik\xc3\xa4 kartoissa k\xc3\xa4ytet\xc3\xa4 nime\xc3\xa4 "Haka-alue", vaan se on j\xc3\xa4\xc3\xa4nyt alueen rakentamisajoilta. Haka-alue koostuu Kangasvuokontien varrelle rakennetuista 19 kerrostalosta, joista yhdeks\xc3\xa4ss\xc3\xa4 on kaupungin vuokra-asuntoja. Kerrostalot on rakennettu 1960- ja 1970-luvuilla ajalle ominaisen tyylin mukaan._NEWLINE_Haka-alueella on Savonlinnassa edelleen ehk\xc3\xa4 turhaankin rauhattoman alueen maine aiempien vuosikymmenten aikana esiintyneiden ongelmien vuoksi. 1990-luvulla osa kaupungin vuokrataloista myytiin omistusasunnoiksi, mik\xc3\xa4 on voinut osaltaan rauhoittaa aluetta. Alueen asunnot ovat verrattaen edullisia, joten ne ovat etenkin lapsiperheiden ja vanhemman v\xc3\xa4est\xc3\xb6n suosiossa. My\xc3\xb6s kerrostaloasumisen vaivattomuus ja hyv\xc3\xa4 sijainti vaikuttavat alueen lis\xc3\xa4\xc3\xa4ntyneeseen vetovoimaan._NEWLINE_Haka-alueella on savonlinnalaisittain hyv\xc3\xa4t julkiset liikenneyhteydet. Palvelut ovat keskeisen sijainnin vuoksi saatavilla k\xc3\xa4velymatkan p\xc3\xa4\xc3\xa4ss\xc3\xa4. Haka-alueen l\xc3\xa4heisyyteen valmistui vuonna 2011 S-market Mertala ja K-supermarket Mertala.'